Хьэвжокъуэ Людмилэ и усэхэр
Бжьыхьэ
Гъуэгу псыфым тхьэмпэ гъуэжь
тепхъащ,
Зэхэтщ жыг пцIанэхэр кIэкуакуэу.
Жьы уаер къэсри, къызэпхъуащ,
Плъыжьыбзэу къысхуилащ си нэкIур.
Къуаргъыжьхэм уафэр яуфэбгъуащ,
Цыджан фызышэу зэрызехьэу.
Уэшх щIыIэр си пкъым
къысфIепхъуащ,
Макъ щэхукIэ си псэр игъэпыхьэу.
ИтIани си гуи емыбгъа,
Гукъани хуэзмыщIа мы бжьыхьэм…
Насып дыщэпс къытрипхъащ
Езым и плъыфэу схуила си щхьэм.
***
Адыгэ фащэ щыстIэгъауэ,
Нэхущым щэхуу сыхыхьауэ,
Уэшх-шылэхъар къызэпхъухауэ,
Жьым тхьэмпэ гъуэжь
къызипхъыхауэ,
Пшынауэ уафэр къэлъэхъшауэ,
КъэфакIуэ жыгхэр къыдашауэ,
Сыхуашэжауэ бжьыхьэ-щауэм
СопщIыхь, сымыщIэу сэ нэху щауэ.
Адыгэ пшынэ
Адыгэ пшынэ, уи Iэпэ дыщэм
Къыпыщ макъамэр гущхьэм тощащэ,
Узэрощэщыр, зигъазэу гущIэм,
Щауэм лэгъунэм щIишамэ пщащэр.
ЩитIагъэм пщащэм фащэ дахащэр,
Къыбош макъамэр, си псэм
къыхэпшу,
Уэ бдесхьэкIынущ схухиха гъащIэр,
СыбдэусэнкIэ зикI зызмыгъэнщIу.
Уэ зырщ щыгъуазэр гум дыхьэ
лъагъуэм,
Уемызэшыжу укъызоубзэ.
Сэ къызжиIэфыр
уэ уи зы гъуагъуэм
КъыхуэIуэтэну щымыIэ зы бзэ.
Сэ цIыхуу сыкъэнэнущ!
Сэ цIыхуу сыкъэнэнущ
Си фащэкIи, си щэнкIи,
Гуращэ зэIущэнкIи…
Сэ цIыхуу сыкъэнэнущ.
ЦIыхугъэр щысхъумэнущ
Шэ-псалъэ къызаутIыпщми,
Дунейр зыкъутэ губжьми
ЦIыхугъэр щысхъумэнущ.
СрещI теIущIыкIыпIэ —
Арщ къыхуэнэжыр и пIэ
Имызэгъэж жагъуэгъум…
СрещI теIущIыкIыпIэ.
Сэ цIыхуу сыкъэнэнущ,
ПщэдджыжькIэ къыщIэкI дыгъэм
Пэджэжу псэ нэхугъэр…
Сэ цIыхуу сыкъэнэнущ!
Зы къару гуэрым укъысхуешэ
Зы къару гуэрым укъысхуешэ,
Зы къару гуэрым узбгъэдеш.
Ди зэхуаку гъуэгур нашэкъашэу
Зэхэшыхьащи, ущозэш.
Укъыщысхуишэм псыIэрышэм,
Мывэ къыр лъагэр къыппоув.
УщыфIэкIыфкIи уэ биишэм,
Уи пащхьэр мэхъу мэз чыцэ Iув.
ИтIани уи псэр тепыIэншэщ, —
Сэ сызэрожьэр ищIэ хъунщ…
Зы къару гуэрым укъысхуешэ,
Ухыгъэм фIэфIщи усщIыгъун.
***
КхъыIэ, пцIыкIэ сумыукI…
Зэгуэр уигу къызэбгъэ хъумэ,
Си псэ пцIанэу схуэмыхъумэм
Къамэ папцIэкIэ къепыдж.
Ухуейм, гущхьэр зэгуегъэч
ГубжькIэ къэбутIыпщ фочышэм.
Ауэ, гъуэгу щтырыгъу сытепшэу,
КхъыIэ, пцIыкIэ сумыукI.
